MT Il-Ġurnal Uffiċjali tal-Unjoni Ewropea L 36/1

REGOLAMENT TA’ IMPLIMENTAZZJONI TAL-KUNSILL (UE) Nru 102/2012

tas-27 ta’ Jannar 2012

li jimponi dazju antidumping definittiv fuq importazzjonijiet ta’ ħbula u kejbils tal-azzar li joriġinaw mir-Repubblika Popolari taċ-Ċina u mill-Ukraina kif estiż għal importazzjonijiet ta’ ħbula u kejbils tal-azzar mibgħutin mill-Marokk, mill-Moldova u mir-Repubblika tal-Korea, sew jekk iddikjarati bħala li joriġinaw minn dawn il-pajjiżi u sew jekk le, wara reviżjoni tal-iskadenza skont l-Artikolu 11(2) tar-Regolament (KE) Nru 1225/2009 u li ttemm il-proċediment tar-reviżjoni tal-iskadenza li jikkonċerna l-importazzjonijiet ta’ ħbula u kejbils tal-azzar li joriġinaw mill-Afrika t’Isfel skont l-Artikolu 11(2) tar-Regolament (KE) Nru 1225/2009

IL-KUNSILL TAL-UNJONI EWROPEA,

Wara li kkunsidra t-Trattat dwar il-Funzjonament tal-Unjoni Ewropea,

Wara li kkunsidra r-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (ir-Regolament “bażiku”), u b’mod partikolari l-Artikoli 9(2), 9(4) u 11(2) tiegħu,

Wara li kkunsidra l-proposta mressqa mill-Kummissjoni Ewropea (“il-Kummissjoni”) wara li kkonsultat mal-Kumitat Konsultattiv,

Billi:

A. PROĊEDURA

1. L-investigazzjonijiet preċedenti u l-miżuri eżistenti

(1) Permezz tar-Regolament (KE) Nru 1796/1999 (2) (ir-“Regolament oriġinali”), il-Kunsill impona dazju antidumping definittiv fuq importazzjonijiet ta’ ħbula u kejbils tal-azzar (“SWR”) li joriġinaw, inter alia, mir-Repubblika Popolari taċ-Ċina (ir-“RPĊ”), mill-Indja, mill-Afrika t’Isfel u mill-Ukraina. Dawn il-miżuri minn hawn ’il quddiem se ssir referenza għalihom bħala “il-miżuri oriġinali” u l-investigazzjoni li wasslet għall-miżuri imposti mir-Regolament oriġinali minn hawn ’il quddiem se ssir referenza għaliha bħala “l-investigazzjoni oriġinali”.

(2) Fl-2001, il-Kunsill, permezz tar-Regolament (KE) Nru 1601/2001 (3), impona dazju antidumping definittiv ta’ bejn 9,7 % u 50,7 % fuq importazzjonijiet ta’ ċerti ħbula u kejbils tal-ħadid jew tal-azzar li joriġinaw inter alia mill-Federazzjoni Russa. L-istess livell ta’ dazji ġie impost mir-Regolament tal-Kunsill (KE) Nru 1279/2007 (4) wara reviżjonijiet interim parzjali u tal-iskadenza. F’April tal-2004, permezz tar-Regolament (KE) Nru 760/2004 (5), il-Kunsill estenda l-miżuri oriġinali għall-importazzjonijiet ta’ SWR mibgħuta mill-Moldova wara investigazzjoni tal-evażjoni tal-miżuri antidumping imposti fuq SWR li jkunu joriġinaw mill-Ukraina vija l-Moldova. B’mod simili, f’Ottubru tal-2004, bir-Regolament (KE) Nru 1886/2004 (6), il-Kunsill estenda l-miżuri oriġinali kontra r-RPĊ għal importazzjonijiet ta’ SWR mibgħuta mill-Marokk.

(3) Permezz tar-Regolament (KE) Nru 1858/2005 (7) il-Kunsill, wara reviżjoni tal-iskadenza, żamm il-miżuri oriġinali skont l-Artikolu 11(2) tar-Regolament bażiku. Minn hawn ’il quddiem se ssir referenza għal dawn il-miżuri bħala “il-miżuri fis-seħħ” u l-investigazzjoni tar-reviżjoni tal-iskadenza minn hawn ’il quddiem se ssir referenza għaliha bħala “l-aħħar investigazzjoni”. F’Mejju tal-2010, permezz tar-Regolament ta’ Implimentazzjoni (UE) Nru 400/2010 (8), il-Kunsill estenda l-miżuri oriġinali għall-importazzjonijiet ta’ SWR mibgħuta mir-Repubblika tal-Korea wara investigazzjoni tal-evażjoni tal-miżuri antidumping fuq l-SWR ta’ oriġini tar-RPĊ mir-Repubblika tal-Korea.

2. It-talba għal reviżjoni tal-iskadenza

(4) Fit-13 ta’ Novembru 2010, permezz ta’ avviż ippubblikat f’Il-Ġurnal Uffiċjali tal-Unjoni Ewropea, il-Kummissjoni ħabbret il-bidu ta’ reviżjoni tal-iskadenza (“avviż ta’ bidu”) (9) ta’ miżuri antidumping applikabbli għall-importazzjonijiet ta’ SWR li joriġinaw mir-RPĊ, mill-Afrika t’Isfel u mill-Ukraina skont l-Artikolu 11(2) tar-Regolament bażiku.

(5) Ir-reviżjoni tnediet wara talba sostanzjata mressqa mill-Kumitat ta’ Kollegament tal-Industriji tal-Kejbils tal-Metall tal-Unjoni Ewropea (EWRIS — the Liaison Committee of European Union Wire Rope Industries) (iktar ’il quddiem “l-applikant”) f’isem il-produtturi tal-Unjoni li jirrappreżentaw l-akbar proporzjon, f’dan il-każ aktar minn 60 % tal-produzzjoni totali tal-Unjoni ta’ SWR. Din it-talba kienet ibbażata fuq ir-raġuni li l-iskadenza tal-miżuri x’aktarx tirriżulta f’kontinwazzjoni jew rikorrenza ta’ dumping u ħsara għall-Industija tal-Unjoni (“IU”).

(6) Fin-nuqqas ta’ evidenza ta’ dan it-tip li tikkonċerna l-importazzjonijiet li joriġinaw mill-Indja, l-applikant ma talabx il-bidu ta’ reviżjoni tal-iskadenza li tikkonċerna importazzjonijiet li joriġinaw mill-Indja. Konsegwentement, il-miżuri applikabbli għall-importazzjonijiet li joriġinaw mill-Indja skadew fis-17 ta’ Novembru 2010 (10).

3. Investigazzjoni

(7) Il-Kummissjonijiet uffiċjalment avżat lill-produtturi esportaturi, lill-importaturi, lill-utenti magħrufa u l-assoċjazzjonijiet tagħhom, lir-rappreżentanti tal-pajjiżi esportaturi, lill-applikant u lill-produtturi tal-Unjoni msemmija fit-talba dwar il-bidu tar-reviżjoni. Il-partijiet interessati ngħataw l-opportunità li jesprimu l-fehmiet tagħhom bil-miktub u li jitolbu seduta ta’ smigħ fil-limitu ta’ żmien stabbilit fl-avviż ta’ bidu.

(8) Fid-dawl tal-għadd kbir ta’ produtturi esportaturi fir-RPĊ, ta’ produtturi u ta’ importaturi tal-Unjoni involuti fl-investigazzjoni, għall-ewwel kien previst it-teħid tal-kampjuni fl-avviż ta’ bidu skont l-Artikolu 17 tar-Regolament bażiku. Sabiex il-Kummissjoni tkun tista’ tiddeċiedi jekk it-teħid ta’ kampjuni jkunx tassew meħtieġ u, jekk iva, tagħżel kampjun, il-partijiet imsemmija hawn fuq intalbu jagħmlu lilhom infushom magħrufa fi żmien ġimagħtejn mill-bidu tal-proċediment u jipprovdu l-informazzjoni mitluba fl-avviż ta’ bidu lill-Kummissjoni.

(9) Minħabba li produttur esportatur wieħed biss fir-RPĊ ipprovda l-informazzjoni mitluba fl-avviż ta’ bidu u esprima r-rieda tiegħu li jikkoopera aktar mal-Kummissjoni, ġie deċiż li t-teħid ta’ kampjuni ma jiġix applikat fil-każ ta’ produtturi esportaturi fir-RPĊ, u li jintbagħat kwestjonarju lill-produttur imsemmi qabel.

(10) Għoxrin produttur/gruppi ta’ produtturi tal-Unjoni pprovdew l-informazzjoni mitluba fl-avviż ta’ bidu u esprimew ir-rieda tagħhom li jikkooperaw mal-Kummissjoni. Fuq il-bażi tal-informazzjoni rċevuta mingħand il-produtturi/gruppi ta’ produtturi tal-Unjoni, il-Kummissjoni għażlet kampjun ta’ tliet produtturi/gruppi ta’ produtturi, li nstabu li kienu jirrappreżentaw lill-IU f’termini ta’ volum tal-produzzjoni u l-bejgħ tal-prodott simili fl-Unjoni.

(11) Tmien importaturi pprovdew l-informazzjoni mitluba fl-avviż ta’ bidu u esprimew ir-rieda tagħhom li jikkooperaw mal-Kummissjoni. Madankollu, peress li żewġ importaturi biss kienu importaw il-prodott ikkonċernat, il-Kummissjoni ddeċidiet li ma tapplikax it-teħid tal-kampjuni u li tibgħat kwestjonarju lill-importaturi msemmija qabel.

(12) Għalhekk intbagħtu kwestjonarji lit-tliet produtturi/gruppi ta’ produtturi tal-Unjoni fil-kampjun, lil żewġ importaturi u lill-produtturi esportaturi kollha magħrufa fit-tliet pajjiżi kkonċernati.

(13) Il-produttur esportatur fir-RPĊ li wieġeb għall-formola tat-teħid ta’ kampjuni sussegwentement ma ssottomettiex it-tweġiba għall-kwestjonarju. Għalhekk huwa meqjus li l-ebda produtturi esportaturi fir-RPĊ ma kkooperaw fl-investigazzjoni.

(14) Produttur esportatur wieħed fl-Ukraina pprovda sottomissjoni limitata fiż-żmien tal-bidu tal-investigazzjoni. Il-produttur ġie mistieden jimla kwestjonarju, iżda naqas milli jissottometti t-tweġiba għall-kwestjonarju. Għalhekk huwa meqjus li l-ebda produtturi esportaturi fl-Ukraina ma kkooperaw fl-investigazzjoni.

(15) Produttur esportatur wieħed fl-Afrika t’Isfel ipprovda tweġiba għall-kwestjonarju.

(16) It-tweġibiet għall-kwestjonarji ġew irċevuti wkoll minn tliet produtturi/gruppi ta’ produtturi tal-Unjoni fil-kampjun, żewġ importaturi u utent wieħed.

(17) Il-Kummissjoni fittxet u vverifikat l-informazzjoni kollha li qieset bħala meħtieġa għall-iskop li tiddetermina l-probabbiltà tal-kontinwazzjoni jew tar-rikorrenza tad-dumping u l-ħsara li tirriżulta u tal-interess tal-Unjoni. Saru żjarat ta’ verifika fl-istabbilimenti tal-kumpaniji li ġejjin: (a) Produtturi tal-Unjoni: — CASAR Drahtseilwerk Saar GmbH, il-Ġermanja, — BRIDON Group magħmul minn żewġ kumpaniji: Bridon International Ltd., ir-Renju Unit u BRIDON International GmbH, il-Ġermanja, — REDAELLI Tecna Spa, l-Italja. (b) Produttur esportatur fl-Afrika t’Isfel: — SCAW South Africa Ltd., l-Afrika t’Isfel. (c) Importaturi: — HEKO Industrieerzeugnisse GmbH, il-Ġermanja, — SENTECH International, Franza. (d) Utent: — ASCENSORES ORONA S coop, Spanja.

(18) L-investigazzjoni dwar il-kontinwazzjoni jew ir-rikorrenza ta’ dumping u ħsara kopriet il-perjodu mill-1 ta’ Ottubru 2009 sat-30 ta’ Settembru 2010 (“il-perjodu tal-investigazzjoni tar-reviżjoni” jew “PIR”). L-eżami tat-tendenzi rilevanti għall-valutazzjoni ta’ probabbiltà ta’ kontinwazzjoni jew rikorrenza ta’ ħsara kopra l-perjodu mill-1 ta’ Jannar 2007 sat-tmiem tal-PIR (“il-perjodu kkunsidrat”).

B. IL-PRODOTT IKKONĊERNAT U L-PRODOTT SIMILI

1. Il-prodott ikkonċernat

(19) Il-prodott ikkonċernat huwa l-istess bħal dak fl-investigazzjoni oriġinali u l-aħħar investigazzjoni li wasslet għall-impożizzjoni ta’ miżuri attwalment fis-seħħ, jiġifieri ħbula u kejbils tal-azzar, li jinkludu l-ħbula koljaturi maqfulin, esklużi ħbula u kejbils tal-azzar li ma jissaddadx, b’dimensjoni massima ta’ wisa’ li taqbeż it-3 mm (fit-terminoloġija tal-industrija dawn issir referenza għalihom bħala “SWR”), attwalment klassifikabbli taħt il-kodiċijiet NM ex 7312 10 81, ex 7312 10 83, ex 7312 10 85, ex 7312 10 89 u ex 7312 10 98 (il-“prodott ikkonċernat”).

2. Il-prodott simili

(20) Kif stabbilit fl-investigazzjoni oriġinali u f’dik tal-aħħar, din l-investigazzjoni tar-reviżjoni kkonfermat li l-SWR prodotti fir-RPĊ u fl-Ukraina u esportati lejn l-Unjoni, SWR prodotti u mibjugħa fis-suq domestiku tal-Afrika t’Isfel u esportati lejn l-Unjoni, SWR prodotti u mibjugħa fis-suq domestiku tal-pajjiż analogu, it-Turkija, u SWR prodotti u mibjugħa fl-Unjoni mill-produtturi tal-Unjoni għandhom l-istess karatteristiċi fiżiċi u tekniċi bażiċi u l-istess u użu finali u għalhekk huma kkunsidrati bħala prodotti simili fis-sens tal-Artikolu 1(4) tar-Regolament bażiku.

(21) Importatur wieħed ressaq argument li tqajjem ukoll fl-aħħar investigazzjoni mill-Assoċjazjoni Ewropea tal-Importaturi tal-Ħbula tal-Wajer (EWRIA). Dan allega li hemm differenza sostanzjali bejn il-prodott ikkonċernat u l-prodotti manifatturati u mibjugħa fl-Unjoni u li għandha ssir distinzjoni bejn il-ħbula għal użu ġenerali u l-ħbula għal użu speċjali. Dawn l-argumenti kienu indirizzati fil-fond fir-Regolamenti oriġinali u f’dawk tal-aħħar li jimponu miżuri provviżorji u definittivi fuq l-importazzjonijiet tal-prodott ikkonċernat. Barra minn hekk, fil-Kawża tal-qorti T-369/08 EWRIA v Il-Kummissjoni Ewropea il-Qorti Ġenerali ddeċidiet li l-Kummissjoni ma kkommettietx żball manifest ta’ evalwazzjoni meta ma għamlitx distinzjoni bejn il-ħbula għal użu ġenerali u l-ħbula għal użu speċjali fl-investigazzjonijiet fuq il-bażi tal-evidenza disponibbli (11).

(22) Minħabba li l-importatur ma ġab l-ebda element ġdid li juri li l-bażi li fuqha saru dawn is-sejbiet oriġinali kienet inbidlet, il-konklużjonijiet milħuqa fir-Regolament oriġinali u tal-aħħar huma kkonfermati.

C. IL-PROBABBILTÀ TA’ KONTINWAZZJONI JEW RIKORRENZA TA’ DUMPING

(23) Skont l-Artikolu 11(2) tar-Regolament bażiku, ġie eżaminat jekk kienx probabbli li jitkompla jew jerġa’ jseħħ id-dumping mal-iskadenza possibbli tal-miżuri fis-seħħ.

1. Kummenti preliminari

(24) Fir-rigward tar-RPĊ u l-Ukraina, l-ebda produttur esportatur ma kkoopera bis-sħiħ. Produttur esportatur wieħed fl-Ukraina u produttur esportatur wieħed fir-RPĊ resqu ’l quddiem u ntbagħtilhom kwestjonarju maħsub għall-produtturi esportaturi. It-tweġibiet tagħhom għall-kwestjonarju kienu kkunsidrati bħala mhux kompluti u inkonsistenti u l-ebda żjarat ta’ verifika ma setgħu isiru fl-istabbilimenti tagħhom. Il-kumpaniji kkonċernati ġew debitament infurmati bil-miktub li taħt dawn iċ-ċirkostanzi kellu jsir użu mill-fatti disponibbli skont l-Artikolu 18 tar-Regolament bażiku. Fl-Afrika t’Isfel, l-uniku produttur esportatur magħruf issottometta informazzjoni dwar il-bejgħ tal-esportazzjoni tiegħu lejn l-Unjoni matul il-PIR, li jirrappreżenta l-bejgħ tal-esportazzjoni kollu tal-Afrika t’Isfel lejn l-Unjoni matul l-istess perjodu.

(25) Matul il-PIR, il-volum totali tal-importazzjoni, kif irreġistrat fil-Eurostat, ta’ SWR mir-RPĊ, mill-Afrika t’Isfel u mill-Ukraina kien jammonta għal 4 833 tunnellata, li jirrappreżenta 2,4 % tas-sehem mis-suq tal-Unjoni. Matul l-aħħar investigazzjoni l-importazzjonijiet totali tal-pajjiżi kkonċernati kienu jammontaw għal 3 915 tunnellata, li jirrappreżentaw 2,2 % tas-sehem mis-suq tal-Unjoni.

2. Id-dumping ta’ importazzjonijiet matul il-PIR

(26) Skont l-Artikolu 11(9) tar-Regolament bażiku, intużat l-istess metodoloġija bħal fl-investigazzjoni oriġinali, kull meta ċ-ċirkostanzi ma nbidlux jew kull meta l-informazzjoni kienet disponibbli. F’każ ta’ nuqqas ta’ kooperazzjoni, bħal fil-każ tar-RPĊ u l-Ukraina, kellu jsir użu mill-fatti disponibbli skont l-Artikolu 18 tar-Regolament bażiku.

2.1. Ir-RPĊ

(27) Matul il-PIR, il-volum totali tal-importazzjoni, kif irreġistrat fil-Eurostat, ta’ SWR mir-RPĊ, kien jammonta għal 4 530 tunnellata, li jirrappreżenta 2,2 % tas-sehem mis-suq tal-Unjoni.

2.1.1. Il-pajjiż analogu

(28) Minħabba li r-RPĊ hija ekonomija fi tranżizzjoni, il-valur normali kellu jkun ibbażat fuq informazzjoni miksuba f’pajjiż terz b’ekonomija tas-suq adegwat skont l-Artikolu 2(7)(a) tar-Regolament bażiku.

(29) Fl-aħħar investigazzjoni, it-Turkija ntużat bħala l-pajjiż analogu għall-għan li jiġi stabbilit valur normali. Għal din l-investigazzjoni l-applikant ippropona li terġa’ tintuża t-Turkija. Ħadd ma oġġezzjona għall-għażla ta’ pajjiż analogu.

(30) L-investigazzjoni uriet li t-Turkija kellha suq kompetittiv għall-SWR bi tliet produtturi domestiċi li jfornu madwar 53 % tas-suq u kompetizzjoni minn importazzjonijiet minn pajjiżi terzi oħrajn. M’hemm l-ebda dazji tal-importazzjoni għat-Turkija fuq il-prodott ikkonċernat u m’hemm l-ebda restrizzjonijiet oħrajn għall-importazzjonijiet ta’ SWR fit-Turkija. Finalment, kif imsemmi fil-premessa (20), il-prodott manifatturat u mibjugħ fis-suq domestiku Tork kien simili għall-prodott esportat mill-produttur esportatur tar-RPĊ lejn l-Unjoni.

(31) Għalhekk huwa konkluż li t-Turkija tikkostitwixxi pajjiż analogu adegwat għall-għan li jiġi stabbilit il-valur normali skont l-Artikolu 2(7)(a) tar-Regolament bażiku.

2.1.2. Il-valur normali

(32) Skont l-Artikolu 2(7)(a) tar-Regolament bażiku, il-valur normali ġie stabbilit fuq il-bażi ta’ informazzjoni rċevuta mill-produttur li jikkoopera fil-pajjiż analogu, jiġifieri fuq il-bażi tal-prezz imħallas jew dovut fis-suq domestiku tat-Turkija minn konsumaturi mhux relatati. L-informazzjoni pprovduta mill-produttur ġiet analizzata u dan il-bejgħ instab li jseħħ matul il-kors ordinarju tal-kummerċ u li huwa rappreżentattiv.

(33) B’riżultat ta’ dan, il-valur normali ġie stabbilit bħala l-prezz tal-bejgħ medju domestiku peżat lil konsumaturi li mhumiex relatati mill-produttur li qed jikkoopera fit-Turkija.

2.1.3. Il-prezz tal-esportazzjoni

(34) Fin-nuqqas ta’ kooperazzjoni mill-produtturi tar-RPĊ, skont l-Artikolu 18 tar-Regolament bażiku, il-prezz tal-esportazzjoni ġie ddeterminat fuq il-bażi tal-informazzjoni disponibbli pubblikament. L-informazzjoni miġbura fuq il-bażi tal-Artikolu 14(6) tar-Regolament bażiku instabet li hija aktar adegwata għall-kalkolu tal-marġni tad-dumping mill-Eurostat minħabba li l-kodiċijiet rilevanti NM ikopru ambitu aktar wiesa’ ta’ prodotti mill-prodott ikkonċernat, definit fil-premessa (19) ta’ hawn fuq.

2.1.4. Tqabbil

(35) Għall-għan li jkun żgurat tqabbil ġust fil-livell li fih il-prodott joħroġ mill-fabbrika u fl-istess stadju kummerċjali bejn il-valur normali u l-prezz tal-esportazzjoni, ġew ikkunsidrati d-differenzi li nstabu li jaffettwaw it-tqabbil fil-prezz. Dawn l-aġġustamenti saru fir-rigward tal-ispejjeż tat-trasportazzjoni u l-ispejjeż tal-assigurazzjoni skont l-Artikolu 2(10) tar-Regolament bażiku.

2.1.5. Il-marġni tad-dumping

(36) Skont l-Artikolu 2(11) tar-Regolament bażiku, il-marġini ta’ dumping kien stabbilit fuq il-bażi ta’ tqabbil tal-valur normali medju peżat mal-prezz tal-esportazzjoni medju peżat lejn l-Unjoni. Dan it-tqabbil wera l-eżistenza ta’ dumping sinifikanti ta’ madwar 38 %.

2.2. L-Afrika t’Isfel

(37) Matul il-PIR, kif irreġistrat fil-Eurostat, il-volum totali tal-importazzjoni ta’ SWR mill-Afrika t’Isfel kien jammonta għal 281 tunnellata, li jirrappreżenta 0,1 % tas-sehem mis-suq tal-Unjoni, jiġifieri f’livell de minimis. L-uniku produttur esportatur magħruf kien jirrappreżenta 100 % ta’ dawn l-importazzjonijiet.

2.2.1. Il-valur normali

(38) Skont l-Artikolu 2(1) tar-Regolament bażiku, il-valur normali ġie stabbilit fuq il-bażi tal-prezz imħallas jew dovut fis-suq domestiku tal-Afrika t’Isfel minn konsumaturi mhux relatati, minħabba li dan il-bejgħ instab li jsir fil-kors ordinarju tal-kummerċ u li huwa rappreżentattiv.

2.2.2. Il-prezz tal-esportazzjoni

(39) Peress li l-bejgħ tal-esportazzjoni kollu tal-prodott ikkonċernat sar direttament lill-konsumaturi indipendenti fl-Unjoni, il-prezz tal-esportazzjoni kien stabbilit skont l-Artikolu 2(8) tar-Regolament bażiku fuq il-bażi tal-prezzijiet attwalment imħallsa jew dovuti.

2.2.3. Tqabbil

(40) Għall-għan li jkun żgurat tqabbil ġust fl-istess stadju kummerċjali, fil-livell li fih il-prodott joħroġ mill-fabbrika, bejn il-valur normali u l-prezz tal-esportazzjoni, ġew ikkunsidrati d-differenzi li kienu allegati u pprovati li jaffettwaw l-paragunabbiltà tal-prezzijiet. Dawn l-aġġustamenti saru fir-rigward tal-ispejjeż tat-trasport, tal-assigurazzjoni u ta’ kreditu skont l-Artikolu 2(10) tar-Regolament bażiku.

2.2.4. Il-marġni ta’ dumping

(41) Skont l-Artikolu 2(11) tar-Regolament bażiku, il-marġni ta’ dumping kien stabbilit fuq il-bażi ta’ tqabbil tal-valur normali medju peżat mal-prezz tal-esportazzjoni medju peżat lejn l-Unjoni, skont it-tip ta’ prodott. Dan it-tqabbil wera l-eżistenza ta’ dumping li jammonta għal 17 %, li huwa inqas mill-marġni ta’ dumping ta’ 38,6 % li nstab fl-investigazzjoni oriġinali.

2.3. L-Ukraina

(42) Matul il-PIR, kif irreġistrat fil-Eurostat, il-volum totali tal-importazzjoni ta’ SWR mill-Ukraina kien jammonta għal 22 tunnellata, li jirrappreżenta inqas minn 0,1 % tas-sehem mis-suq tal-Unjoni, jiġifieri f’livell de minimis.

2.3.1. Il-valur normali

(43) Skont l-Artikolu 18 tar-Regolament bażiku, il-valur normali kien stabbilit fuq il-bażi tal-informazzjoni li nstabet fit-talba tal-applikant għal reviżjoni, li jikkorrispondi mal-prezz imħallas jew dovut fis-suq domestiku tal-Ukraina minn konsumaturi mhux relatati.

2.3.2. Il-prezz tal-esportazzjoni

(44) Fin-nuqqas ta’ kooperazzjoni mill-produtturi Ukraini, skont l-Artikolu 18 tar-Regolament bażiku, il-prezz tal-esportazzjoni ġie ddeterminat fuq il-bażi tal-informazzjoni disponibbli pubblikament. L-informazzjoni miġbura fuq il-bażi tal-Artikolu 14(6) tar-Regolament bażiku instabet li hija l-aktar adegwata għall-kalkolu tal-marġni tad-dumping minħabba li din l-informazzjoni tkopri eżattament il-prodott ikkonċernat definit fil-premessa (19).

2.3.3. Tqabbil

(45) Biex ikun żgurat tqabbil ġust, il-prezz tal-esportazzjoni ġie aġġustat għall-merkanzija fl-oċean u l-assigurazzjoni fit-talba tal-applikant għar-reviżjoni skont l-Artikolu 2(10) tar-Regolament bażiku. B’riżultat ta’ dan, ġie stabbilit marġni ta’ dumping ta’ aktar minn 80 % għall-PIR.

3. L-iżviluppi probabbli tal-importazzjonijiet jekk jiġu revokati l-miżuri

3.1. Kummenti preliminari

(46) L-ebda wieħed mit-28 produttur esportatur tar-RPĊ ma kkoopera.

(47) Iż-żewġ produtturi esportaturi mill-Afrika t’Isfel imsemmija fit-talba għal reviżjoni wieġbu għall-mistoqsijiet tal-Kummissjoni, iżda dak b’interess ta’ esportazzjoni għall-Unjoni biss ikkoopera billi mela l-kwestjonarju. M’hemm l-ebda produtturi magħrufa oħrajn fl-Afrika t’Isfel.

(48) Safejn hija kkonċernata l-Ukraina, il-produttur esportatur magħruf waqaf jikkoopera kif spjegat fil-premessa (14). L-ebda produtturi oħrajn mhuma magħrufa fl-Ukraina.

3.2. Ir-RPĊ

3.2.1. Kummenti preliminari

(49) Fl-investigazzjoni oriġinali, il-kumpaniji tar-RPĊ kollha kienu soġġetti għal dazju antidumping wieħed bir-rata ta’ 60,4 %. Il-volumi tal-importazzjoni mir-RPĊ naqsu b’mod sinifikanti, minn 11 484 tunnellata matul il-PI tal-investigazzjoni oriġinali (EU-15) għal 1 942 tunnellata matul il-PIR tal-aħħar investigazzjoni (EU-25) iżda mbagħad żdiedu għal 4 530 tunnellata fil-PIR attwali. Madankollu, huwa nnutat li l-importazzjonijiet mir-RPĊ, sa mis-sena 2001, għandhom tendenza li jiżdiedu. Is-sehem mis-suq attwali tar-RPĊ huwa ta’ madwar 2,2 %.

(50) Sabiex jiġi stabbilit jekk ikunx probabbli li jkompli jseħħ id-dumping jekk il-miżuri jiġu revokati, ġew eżaminati l-mod ta’ kif qed jipprezzaw il-produtturi esportaturi lejn swieq ta’ esportazzjoni oħrajn, il-prezzijiet tal-esportazzjoni lejn l-Unjoni, il-kapaċitajiet tal-produzzjoni u l-prattiki ta’ evażjoni. L-informazzjoni dwar il-prezzijiet tal-importazzjoni mingħand l-esportaturi kienet iddeterminata fuq il-bażi tal-Eurostat, dik dwar volumi tal-esportazzjoni u prezzijiet fuq il-bażi tal-informazzjoni statistika tar-RPĊ, u informazzjoni relatata mal-kapaċità kienet ibbażata fuq informazzjoni inkluża fit-talba. Id-dejta tal-Eurostat instabet li kienet l-aktar adegwata għat-tqabbil mal-informazzjoni statistika tar-RPĊ minħabba li t-tqabbil kien possibbli biss għal ambitu usa’ tal-prodott, kif spjegat fil-premessa li jmiss.

3.2.2. Ir-relazzjoni bejn il-prezzijiet tal-esportazzjoni lejn pajjiżi terzi u l-prezzijiet tal-esportazzjoni lejn l-Unjoni

(51) L-informazzjoni statistika disponibbli mingħand id-dejtabejżis pubbliċi tar-RPĊ tkopri ambitu usa’ tal-prodott mill-prodott ikkonċernat. Għalhekk ma setgħet issir l-ebda analiżi sinifikanti ta’ kwantitajiet esportati lejn swieq oħrajn fuq il-bażi ta’ din l-informazzjoni. L-analiżi tal-prezzijiet li għaliha setgħet tintuża d-dejtabejż tar-RPĊ hija bbażata fuq stimi raġonevoli mogħtija l-karatteristiċi simili tal-prodotti l-oħrajn li possibilment kienu inklużi fl-analiżi.

(52) Abbażi tal-informazzjoni disponibbli, kif spjegat fil-premessa ta’ hawn fuq, instab li il-prezzijiet tal-esportazzjoni mir-RPĊ lejn swieq tal-esportazzjoni oħrajn kienu, bħala medja, inqas ferm mill-prezzijiet tal-esportazzjoni lejn l-Unjoni (b’madwar 30 % meta ma jiġux ikkunsidrati d-dazji tal-antidumping imħallsa). Minħabba li, kif ġie konkluż fil-premessa (36), il-bejgħ tal-esportazzjoni mir-RPĊ lejn l-Unjoni sar f’livelli dumped, dan indika li l-esportazzjonijiet lejn swieq ta’ pajjiżi terzi oħrajn x’aktarx ġew dumped f’livelli saħansitra ogħla mill-bejgħ tal-esportazzjoni lejn l-Unjoni. Tqies ukoll li l-livell tal-prezz tal-esportazzjoni lejn pajjiżi terzi oħra jista’ jidher bħala indikatur tal-livell tal-prezz probabbli għall-bejgħ tal-esportazzjoni lejn l-Unjoni jekk il-miżuri jiġu revokati. Fuq din il-bażi, u minħabba l-livelli baxxi tal-prezzijiet lejn swieq ta’ pajjiżi terzi, ġie konkluż li hemm marġni konsiderevoli biex jitnaqqsu l-prezzijiet tal-esportazzjoni lejn l-Unjoni, li bħala konsegwenza jżid id-dumping.

3.2.3. Ir-relazzjoni bejn il-prezzijiet tal-esportazzjoni lejn pajjiżi terzi u l-livell tal-prezzijiet fl-Unjoni

(53) Instab li l-livell tal-prezz tal-bejgħ mill-IU fl-Unjoni kien bħala medja konsiderevolment ogħla mil-livell tal-prezz tal-esportazzjoni tal-esportatur tar-RPĊ lil swieq ta’ pajjiżi terzi oħrajn. Il-fatt li l-livell tal-prezz ġeneralment prevalenti għall-prodott ikkonċernat fis-suq tal-Unjoni jagħmel is-suq tal-Unjoni wieħed attraenti ħafna, japplika wkoll għar-RPĊ. Il-livell ogħla tal-prezz fis-suq tal-Unjoni huwa inċentiv biex jiżdiedu l-esportazzjonijiet lejn l-Unjoni.

3.2.4. Il-marġni ta’ dumping

(54) Kif ġie konkluż fil-premessa (36), il-bejgħ tal-esportazzjoni mir-RPĊ lejn l-Unjoni sar f’livelli ta’ dumping b’mod sinifikanti bbażati fuq il-valur normali tal-pajjiż analogu. Fin-nuqqas ta’ miżuri, m’hemm l-ebda raġuni biex jitqies li l-importazzjoni ma jsirux bi prezzijiet dumped simili u fi kwantitajiet ogħla.

3.2.5. Kapaċità mhux użata u ħażniet

(55) Skont it-talba tar-reviżjoni u kif ivverifikat abbażi tal-informazzjoni disponibbli pubblikament (jiġifieri informazzjoni ppubblikata mill-kumpaniji fuq is-siti tagħhom), il-kapaċitajiet tal-produtturi esportaturi kollha fir-RPĊ ġew stmati għal 1 355 000 tunnellata. L-istima tal-applikant tal-użu tal-kapaċità tal-produtturi tar-RPĊ hija madwar 63 % li jirriżulta fi kwantità mhux użata ta’ aktar minn 500 000 tunnellata. L-applikant ipprovda wkoll informazzjoni dwar faċilitajiet oħra ta’ produzzjoni li qed jiġu stabbiliti u d-daqs tas-suq domestiku. Il-produtturi tar-RPĊ għalhekk għandhom kapaċitajiet żejda sinifikanti li jaqbżu bil-kbir mhux biss il-kwantità tal-esportazzjoni lejn l-Unjoni matul il-PIR iżda t-total tal-konsum tal-Unjoni. Għalhekk, teżisti l-kapaċità li jiżdiedu ħafna l-kwantitajiet tal-esportazzjoni lejn l-Unjoni, b’mod partikolari għaliex m’hemm l-ebda indikazzjonijiet li s-swieq ta’ pajjiżi terzi jew is-suq domestiku jistgħu jassorbu kwalunkwe produzzjoni addizzjonali fi kwantitajiet bħal dawn. F’dan ir-rigward għandu jiġi osservat li mhuwiex probabbli li s-suq domestiku fir-RPĊ, minħabba l-preżenza ta’ numru konsiderevoli ta’ produtturi li jikkompetu, ikun jista’ jassorbi volumi sinifikanti ta’ dawn il-kapaċitajiet żejda.

3.2.6. Il-prattiki tal-evażjoni

(56) Il-miżuri fis-seħħ dwar importazzjonijiet tal-prodott ikkonċernat mir-RPĊ instabu li ġew evażi permezz ta’ importazzjonijiet trasbordati mill-Marokk fl-2004 u mir-Repubblika tal-Korea fl-2010. Dan jindika l-interess ċar fis-suq tal-Unjoni ta’ bejjiegħa ta’ SWR tar-RPĊ u li dawn ma jixtiequx jikkompetu fis-suq tal-Unjoni f’livelli mhux dumped. Dan huwa kkunsidrat bħala indikazzjoni oħra li l-esportazzjonijiet tar-RPĊ x’aktarx jiżdiedu fil-volum u jidħlu fis-suq tal-Unjoni bi prezzijiet ta’ dumping, jekk il-miżuri jiġu revokati.

3.3. L-Afrika t’Isfel

3.3.1. Kummenti preliminari

(57) Hemm żewġ produtturi magħrufa fl-Afrika t’Isfel. Kif ġie spjegat hawn fuq, produttur esportatur wieħed ikkoopera f’din l-investigazzjoni tar-reviżjoni.

(58) Il-produttur l-ieħor magħruf ma wera l-ebda interess li jesporta lejn l-Unjoni u ddikjara li l-kapaċitajiet tal-produzzjoni tiegħu jintużaw kollha u jiġu mibjugħa fis-suq domestiku tal-Afrika t’Isfel.

(59) L-importazzjonijiet mill-Afrika t’Isfel naqsu b’mod konsiderevoli sa mill-impożizzjoni tal-miżuri oriġinali. Is-sehem fis-suq tal-importazzjonijiet mill-Afrika t’Isfel (0,1 %) kien inqas mil-limitu de minimis matul il-PIR, u b’kollox kien jammonta għal 281 tunnellata. Barra minn hekk, ħafna minn dawn l-importazzjonijiet kienu eventwalment maħsuba għal użu offshore, li żviluppa b’mod konsiderevoli sa mill-investigazzjoni preċedenti u ma nħelsux mid-dwana fl-UE. Kwantitajiet żgħar tal-prodott ikkonċernat biss inħelsu għaċ-ċirkolazzjoni libera fl-UE.

(60) Sabiex jiġi stabbilit jekk id-dumping jitkomplix jekk il-miżuri jiġu revokati, ġiet eżaminata l-informazzjoni provduta mill-esportatur li kkoopera dwar il-volumi tal-esportazzjoni u l-prezzijiet lejn l-Unjoni u lil pajjiżi terzi, il-kapaċità mhux użata u l-ħażniet u s-sitwazzjoni tas-suq domestiku tal-Afrika t’Isfel.

3.3.2. Ir-relazzjoni bejn il-prezzijiet tal-esportazzjoni lejn pajjiżi terzi u l-prezzijiet tal-esportazzjoni lejn l-Unjoni

(61) L-esportatur li kkoopera tal-prodott ikkonċernat ipprovda informazzjoni dwar il-volumi u l-prezzijiet fis-swieq tal-esportazzjoni minbarra l-Unjoni. Il-produttur esportatur ibiegħ parti konsiderevoli mill-produzzjoni tiegħu fi swieq tal-esportazzjoni għalkemm il-volumi tal-esportazzjoni naqsu matul il-perjodu kkunsidrat. L-attività tal-esportazzjoni tal-kumpanija hija ffukata l-aktar fuq żewġ oqsma speċifiċi tas-suq: ħbula għal tħaffir ta’ mini vertikali fondi u applikazzjonijiet relatati ma’ tħaffir lil hinn mix-xatt.

(62) Il-prezzijiet tal-esportazzjoni tal-kumpanija lejn pajjiżi terzi mqabbla mal-prezzijiet tal-esportazzjoni lejn l-Unjoni inkluż id-dazju antidumping applikabbli globalment kienu konsiderevolment ogħla fis-snin kollha fil-perjodu kkunsidrat (30 % sa 70 %). Il-vantaġġ fil-prezz milħuq mill-esportatur fi swieq oħra ta’ pajjiżi terzi meta mqabbel mal-prezzijiet fis-suq tal-Unjoni jissuġġerixxi li l-esportatur ma jidħolx fis-suq tal-Unjoni bi kwantitajiet sinifikanti fil-ġejjieni, jekk il-miżuri jiġu revokati. F’dan ir-rigward, ġie kkunsidrat ukoll li, kif spjegat fil-premessa (61) ta’ hawn fuq, l-attivitajiet ta’ esportazzjoni tal-kumpanija huma ffukati fuq prodotti li m’hemmx domanda ewlenija għalihom fis-suq tal-Unjoni.

3.3.3. Kapaċità mhux użata u ħażniet

(63) Sa mill-aħħar investigazzjoni, il-produttur esportatur li kkoopera żamm il-ħażniet f’livell stabbli. L-użu tal-kapaċità (madwar 70 sa 75 %) ukoll kienet f’livelli komuni minħabba r-restrizzjonijiet tekniċi fil-proċess tal-produzzjoni. Il-kapaċità żejda massima disponibbli hija bejn 1 500 sa 3 500 tunnellata. Il-produttur esportatur mhux qed jippjana li jespandi l-kapaċitajiet tal-produzzjoni tiegħu b’ammonti sinifikanti. Il-kapaċità li jiżdiedu l-kwantitajiet tal-esportazzjoni lejn l-Unjoni tidher limitata ħafna fid-dawl tal-fatt li s-swieq ta’ pajjiżi terzi jew is-suq domestiku jistgħu jassorbu kwalunkwe produzzjoni addizzjonali.

(64) Huwa nnutat ukoll li l-produzzjoni tmur prinċipalment għas-suq domestiku fejn jinkisbu profitti għoljin, b’hekk il-kumpanija m’għandha l-ebda interess li tesporta kwantitajiet sinifikanti lejn l-Unjoni.

3.4. L-Ukraina

3.4.1. Kummenti preliminari

(65) Minħabba n-nuqqas ta’ kooperazzjoni mill-produttur esportatur magħruf tal-Ukraina, kif spjegat fil-premessa (14) ta’ hawn fuq, is-sejbiet kienu bbażati fuq fatti disponibbli, skont l-Artikolu 18 tar-Regolament bażiku. Minħabba li ftit informazzjoni hija magħrufa dwar l-industrija tal-Ukraina, il-konklużjonijiet li ġejjin huma bbażati fuq informazzjoni pprovduta fit-talba għar-reviżjoni tal-applikant u fuq statistiċi kummerċjali disponibbli pubblikament. Huwa nnutat li m’hemm l-ebda produtturi oħra magħrufa fl-Ukraina u li l-kunsiderazzjonijiet li ġejjin b’mod partikolari dwar il-kapaċitajiet tal-produzzjoni, huma relatati mal-produttur esportatur magħruf.

(66) Sabiex jiġi stabbilit jekk ikunx probabbli li jkompli jseħħ id-dumping jekk il-miżuri jiġu revokati, ġew eżaminati l-prezzijiet tal-esportazzjoni lejn pajjiżi terzi u lejn l-Unjoni, il-kapaċitajiet mhux użati u l-prattiki ta’ evażjoni.

3.4.2. Ir-relazzjoni bejn il-prezzijiet tal-esportazzjoni lejn pajjiżi terzi u l-prezzijiet tal-esportazzjoni lejn l-Unjoni

(67) Fin-nuqqas ta’ kull informazzjoni oħra aktar affidabbli, ġiet meqjusal-informazzjoni provduta fit-talba fir-rigward tas-swieq tal-esportazzjoni, abbażi ta’ statistiċi disponibbli pubblikament. Analiżi tal-figuri disponibbli wriet li l-prezzijiet medji tal-esportazzjoni lejn dawn il-pajjiżi kienu inqas mhux ħażin mill-prezzijiet medji tal-esportazzjoni lejn l-Unjoni. Kif diġà ġie spjegat hawn fuq, fil-każ tar-RPĊ u tal-Afrika t’Isfel, il-prezzijiet tal-esportazzjoni lejn pajjiżi terzi oħrajn ġew ikkunsidrati bħala indikatur għal-livell tal-prezz probabbli għall-bejgħ tal-esportazzjonijiet lejn l-Unjoni, jekk il-miżuri jiġu revokati. Fuq din il-bażi, ġie konkluż li hemm marġni konsiderevoli biex jitnaqqsu l-prezzijiet tal-esportazzjoni lejn l-Unjoni, u x’aktarx ħafna f’livelli dumped.

3.4.3. Kapaċità mhux użata

(68) F’dawn l-aħħar snin, iż-żewġ produtturi esportaturi magħrufa qabel, amalgamaw l-attivitajiet tagħhom. B’riżultat ta’ dan, il-kapaċità tal-produzzjoni kif stabbilita fl-aħħar investigazzjoni tnaqqset. Skont l-evidenza disponibbli fit-talba u kif ġie ddikjarat mill-produttur esportatur magħruf, il-kapaċità tal-produzzjoni stmata fl-Ukraina hija ta’ bejn 35 000 sa 40 000, li minnha 70 % tintuża għall-produzzjoni attwali. Il-kapaċità żejda, li tvarja bejn 10 500 u 12 000 tunnellata, u b’hekk tindika li teżisti l-kapaċità li l-kwantitajiet tal-esportazzjoni lejn l-Unjoni jiżdiedu b’mod sinifikanti. Il-konsum apparenti fl-Ukraina kkalkolat fuq il-bażi tal-produzzjoni magħrufa u l-informazzjoni statistika dwar l-importazzjonijiet u l-esportazzjonijiet jindika li s-suq domestiku ma jistax jassorbi kapaċitajiet addizzjonali. L-Ukraina għalhekk tibqa’ l-pajjiż minn fejn id-direzzjoni mill-ġdid tal-kapaċitajiet mhux użati lejn is-suq tal-Unjoni huwa l-aktar imminenti mill-pajjiżi kollha kkonċernati, b’mod partikolari għaliex m’hemm l-ebda indikazzjonijiet li s-swieq ta’ pajjiżi terzi jew is-suq domestiku jistgħu jassorbu kwalunkwe produzzjoni addizzjonali.

3.4.4. Il-prattiki ta’ evażjoni

(69) Wara l-impożizzjoni tal-miżuri eżistenti fuq l-importazzjonijiet ta’ SWR mill-Ukraina, instab li dawn il-miżuri kienu qed jiġu evażi permezz tal-importazzjonijiet ta’ SWR mill-Moldova. Ġie kkunsidrat li l-prattika tal-evażjoni nnutata kienet fattur addizzjonali li jindika l-interess li wieħed jidħol fis-suq tal-Unjoni u n-nuqqas ta’ ħila li wieħed jikkompeti fis-suq tal-Unjoni f’livelli mhux dumped.

3.5. Konklużjoni

(70) Instab li kien hemm kontinwazzjoni ta’ dumping sinifikanti għar-RPĊ u l-Ukraina u livell imnaqqas għall-Afrika t’Isfel, minkejja li volumi tal-importazzjoni mill-Afrika t’Isfel u l-Ukraina kienu f’livelli baxxi.

(71) Għall-eżaminazzjoni dwar jekk ikunx probabbli li jkompli jseħħ id-dumping jekk il-miżuri tal-antidumping jiġu revokati, ġew analizzati l-kapaċitajiet żejda u l-ħażniet mhux użati kif ukoll l-istrateġiji tal-ipprezzar u tal-esportazzjoni fi swieq differenti. Din l-eżaminazzjoni wriet li kien hemm kapaċitajiet żejda importanti u ħażniet li akkumulaw fir-RPĊ u dan sar f’livell inqas fl-Ukraina. Ma ġew osservati l-ebda kapaċitajiet żejda sinifikanti jew ħażniet mhux normali fl-Afrika t’Isfel. Instab ukoll li l-prezzijiet tal-esportazzjoni lejn pajjiżi terzi oħrajn ġeneralment kienu anqas minn dawk lejn is-suq tal-Unjoni fil-każ tar-RPĊ u l-Ukraina u li l-Unjoni b’hekk baqgħet suq attraenti għall-produtturi esportaturi minn dawn il-pajjiżi. L-esportazzjonijiet tal-Afrika t’Isfel lejn pajjiżi oħra madankollu kienu f’livelli ogħla mhux ħażin mill-esportazzjonijiet lejn l-Unjoni u dehru li ma kienux fi prezzijiet li kienu l-oġġett ta’ dumping. Għalhekk ġie konkluż li l-esportazzjonijiet mir-RPĊ u mill-Ukraina lejn pajjiżi terzi x’aktarx jerġgħu jkunu diretti lejn l-Unjoni jekk l-aċċess għas-suq tal-Unjoni jkun mingħajr miżuri antidumping. Il-kapaċitajiet tal-produzzjoni żejda disponibbli wkoll x’aktarx iwasslu għal żieda fl-importazzjonijiet minn dawn il-pajjiżi. Analiżi tal-istrateġiji tal-ipprezzar żvelat ukoll li dawn l-esportazzjonijiet mill-Ukraina u mir-RPĊ x’aktarx isiru fi prezzijiet li jkunu l-oġġett ta’ dumping. Dawn il-konklużjonijiet reġgħu issaħħu mill-fatt li kemm għar-RPĊ u kemm għall-Ukraina, instab li kienu ġew evażi l-miżuri eżistenti permezz tal-importazzjonijiet minn pajjiżi oħrajn li indikaw li l-pajjiżi esportaturi ma kienux kapaċi jikkompetu fis-suq tal-Unjoni bi prezzijiet ġusti. Għall-kuntrarju, il-produttur tal-Afrika t’Isfel ġie meqjus kapaċi jikkompeti ma’ produtturi oħrajn, inklużi l-produtturi tal-Unjoni, fi swieq ta’ pajjiżi terzi oħrajn bi prezzijiet ġusti. Meta jiġi kkunsidrat dan li ngħad hawn fuq, huwa stabbilit għar-RPĊ u l-Ukraina li d-dumping x’aktarx ikompli jseħħ fi kwantitajiet sinifikanti, jekk il-miżuri jitħallew jiskadu. Għall-kuntrarju, meta jitqiesu l-livell imnaqqas ta’ dumping sa mill-investigazzjoni oriġinali, il-fatt li l-esportazzjonijiet lejn pajjiżi oħra saru bi prezzijiet ogħla mhux ħażin milli lejn l-UE u d-domanda baxxa mistennija għall-prodotti mill-Afrika t’Isfel, huwa kkunsidrat li l-kontinwazzjoni ta’ importazzjonijiet li huma l-oġġett ta’ dumping fi kwantitajiet sinifikanti ma jkunux probabbli fir-rigward tal-importazzjonijiet mill-Afrika t’Isfel.

(72) Il-Gvern Ukrain ikkummenta fuq is-sejbiet ta’ hawn fuq u argumenta li l-allegazzjoni li r-revoka tal-miżuri tal-antidumping tkun twassal għal bidla mill-produttur Ukrain għas-suq tal-Unjoni hija waħda esaġerata u mhux raġjonevoli. B’appoġġ għal din l-istqarrija l-Gvern argumenta li l-miżuri fis-seħħ irriżultaw f’telf ta’ kuntatti mal-konsumaturi fl-UE u għaldaqstant it-tmiem tal-esportazzjoni lejn l-Unjoni u li l-esportazzjonjiet mill-Ukraina issa huwa kkonċentrati fuq is-swieq tas-CIS u dawk Ażjatiċi minflok. Il-Gvern madankollu naqas li jikkummenta dwar kemm hu attraenti s-suq tal-Unjoni minħabba d-differenza konsiderevoli fil-prezz f’dawn is-swieq kif jissemma fil-premessa (67) ta’ hawn fuq, u għalhekk ma laqatx il-punt li hemm tabilħaqq xi probabbiltà li l-esportazzjoni mill-Ukraina tiġi ridirezzjonata lejn l-Unjoni jekk il-miżuri jitħallew jiskadu.

(73) Wara l-iżvelazzjoni, l-applikant argumenta li l-volum imnaqqas tal-esportazzjoni minn produttur fl-Afrika t’Isfel lejn swieq oħrajn huwa mbassar li se jwassal għal tkabbir f’kapaċitajiet żejda li mhux se jassorbihom is-suq domestiku u allura se jwasslu għal aktar importazzjoni lejn l-Unjoni. Dawn l-argumenti, madankollu, ma humiex issostanzjati b’evidenza. Għall-kuntrarju, ġie osservat li t-tnaqqis fil-bejgħ bl-esportazzjoni tal-esportatur li koopera matul il-perjodu kkunsidrat ġew impattija minn bejgħ domestiku li naqas għal punt aktar baxx matul l-istess perjodu. U wkoll, il-volum tal-bejgħ komplessiv tal-kumpanija żdied bejn l-2009 u l-PI. Għalhekk, ma hemm l-ebda indikazzjoni li l-argumentazzjoni tal-applikant tista’ tiġi ġġustifikata.

(74) L-applikant kompla jikkritika lill-Kummissjoni talli ma qisietx in-nuqqas ta’ kooperazzjoni tal-produttur l-ieħor mill-Afrika t’Isfel u għall-fatt li għax din il-kumpanija ma esportatx fl-imgħoddi ma jfissirx li din mhix se tesporta fil-ġejjieni. F’dan ir-rigward ġie nnotat li tul il-perjodu kkunsidrat din il-kumpanija ma esportatx lejn l-Unjoni. Il-miżuri tal-antidumping ma għandhomx l-għan li jservu ta’ strument biex jipprojbixxu l-importazzjonijiet leġittimi lejn l-Unjoni. Għaldaqstant, dan l-argument kellu jiġi miċħud.

D. IL-PRODUZZJONI TAL-UNJONI U L-INDUSTRIJA TAL-UNJONI

(75) Fl-Unjoni, l-SWR huma manifatturati minn aktar minn 25 produttur/gruppi ta’ produtturi. Dawn jikkostitwixxu l-industrija tal-Unjoni fis-sens tal-Artikolu 4(1) u l-Artikolu 5(4) tar-Regolament bażiku.

(76) Kif huwa indikat taħt il-premessa (10), intgħażel kampjun li jikkonsisti minn tliet produtturi/gruppi ta’ produtturi minn 20 produttur tal-Unjoni li ssottomettew l-informazzjoni meħtieġa. — BRIDON Group magħmul minn Bridon International Ltd (ir-Renju Unit) u Bridon International GmbH (il-Ġermanja), — CASAR Drahtseilwerk Saar GmbH, (il-Ġermanja), — Pfeifer Drako Drahtseilwerk GMBH (il-Ġermanja), — Drahtseilwerk Hemer GmbH and Co. KG (il-Ġermanja), — Westfälische Drahtindustrie GmbH (il-Ġermanja), — Teufelberger Seil GmbH (il-Ġermanja), — ZBD Group A.S. (Ir-Repubblika Ċeka), — Cables y Alambres especiales, SA (Spanja), — Manuel Rodrigues de Oliveira Sa & Filhos, SA (il-Portugall), — D. Koronakis SA (il-Greċja), — N. Leventeris SA (il-Greċja), — Drumet SA (il-Polonja), — Metizi JSC (il-Bulgarija), — Arcelor Mittal Wire France (Franza), — Brunton Shaw UK Limited (ir-Renju Unit), — Sirme Si Cabluri S.A./CORD S.A. (ir-Rumanija), — REDAELLI Tecna Spa (l-Italja), — Remer SRL (l-Italja), — Metal Press SRL (l-Italja), — Randers Reb International A/S (id-Danimarka).

(77) Huwa nnutat li tliet produtturi tal-Unjoni fil-kampjun kienu jgħoddu għal 40 % tal-produzzjoni totali tal-Unjoni matul il-PIR, filwaqt li l-20 produttur tal-Unjoni ta’ hawn fuq kienu jgħoddu għal 96 % tal-produzzjoni totali tal-Unjoni matul il-PIR li hija kkunsidrata bħala rappreżentattiva tal-produzzjoni tal-Unjoni kollha.

E. IS-SITWAZZJONI TAS-SUQ TAL-UNJONI

1. Il-konsum fis-suq tal-Unjoni

(78) Il-konsum tal-Unjoni ġie stabbilit fuq il-bażi tal-volumi tal-bejgħ tal-IU fis-suq tal-Unjoni, u fuq id-dejta tal-Eurostat għall-importazzjonijiet kollha tal-UE.

(79) Il-konsum tal-Unjoni naqas b’21 % minn 255 985 tunnellata għal 203 331 tunnellata bejn l-2007 u l-PIR. Speċifikament, wara li żdied bi ftit b’1 % fl-2008, dan naqas b’mod sinifikanti bi 22 punt perċentwali fl-2009 bħala konsegwenza tat-tnaqqis fir-ritmu ekonomiku u baqa’ f’livell simili fil-PIR. 2007 2008 2009 PIR Konsum tal-Unjoni (f’tunnellati) 255 986 257 652 201 975 203 331 Indiċi 100 101 79 79

2. Importazzjonijiet mill-pajjiżi kkonċernati

2.1. Akkumulazzjoni

(80) Fl-investigazzjonijiet preċedenti, l-importazzjonijiet ta’ SWR li joriġinaw mir-RPĊ, mill-Afrika t’Isfel u mill-Ukraina ġew evalwati b’mod kumulattiv skont l-Artikolu 3(4) tar-Regolament bażiku. Ġie eżaminat jekk valutazzjoni kumulattiva kinitx ukoll adattata fl-investigazzjoni attwali.

(81) F’dan ir-rigward, instab li l-marġni tad-dumping stabbilit b’rabta mal-importazzjonijiet minn kull pajjiż kien ta’ aktar minn de minimis. Fir-rigward tal-kwantitajiet, twettqet analiżi prospettiva tal-volumi tal-esportazzjoni probabbli minn kull pajjiż, jekk il-miżuri jiġu revokati. Din żvelat li l-importazzjonijiet mir-RPĊ u mill-Ukraina, għall-kuntrarju ta’ dawk mill-Afrika t’Isfel, x’aktarx li jiżdiedu għal livelli ’l fuq sew minn dawk milħuqa fil-PIR u ċertament jaqbżu l-limitu negliġibbli, jekk il-miżuri jiġu revokati. Fir-rigward tal-Afrika t’Isfel, instab li l-kapaċità li jiżdiedu l-kwantitajiet tal-esportazzjoni lejn l-Unjoni kienet limitata ħafna fid-dawl tal-kapaċità baxxa u l-fatt li s-swieq ta’ pajjiżi terzi jew is-suq domestiku jistgħu jassorbu kwalunkwe produzzjoni addizzjonali, jekk din tkun teżisti.

(82) Fir-rigward tal-kundizzjonijiet tal-kompetizzjoni bejn il-prodotti importati, instab li l-importazzjonijiet mill-Afrika t’Isfel ma kinux qed jikkompetu direttament mal-importazzjonijiet miż-żewġ pajjiżi l-oħrajn. F’dan ir-rigward, il-prezzijiet tat-tipi ta’ prodotti importati mill-Afrika t’Isfel kienu ogħla mhux ħażin, kif jidher fil-premessi (87) u (91) ta’ hawn taħt, mill-importazzjonijiet miż-żewġ pajjiżi l-oħra. Huwa minnu li dawn il-prezzijiet ogħla wasslu għan-nuqqas ta’ twaqqigħ tal-prezz minn importazzjonijiet mill-Afrika t’Isfel kuntrarjament għas-sejba ta’ twaqqigħ tal-prezz sinifikanti minn importazzjonijiet miż-żewġ pajjiżi l-oħra.

(83) Fir-rigward tal-importazzjonijiet minn dawn it-tliet pajjiżi kkonċernati, l-investigazzjoni sabet li l-SWR importati minn dawn il-pajjiżi kienu simili fil-karatteristiċi bażiċi fiżiċi u tekniċi tagħhom. Barra minn hekk, it-tipi differenti ta’ SWR importati kienu jistgħu jitbiddlu ma’ tipi prodotti fl-Unjoni u ġew ikkummerċjalizzati fl-Unjoni matul l-istess perjodu. Fid-dawl ta’ dak li ngħad hawn fuq, ġie meqjus li l-SWR importati li joriġinaw mill-pajjiżi kkonċernati kienu jikkompetu mal-SWR prodotti fl-Unjoni.

(84) Fuq il-bażi ta’ dak ta’ hawn fuq, ġie b’hekk ikkunsidrat li l-kriterji stabbiliti fl-Artikolu 3(4) tar-Regolament bażiku ġew sodisfatti fir-rigward tar-RPĊ u l-Ukraina. L-importazzjonijiet minn dawn iż-żewġ pajjiżi għalhekk ġew eżaminati b’mod kumulattiv. Peress li l-kriterji stabbiliti fl-Artikolu 3(4) u b’mod partikolari l-kundizzjonijiet tal-kompetizzjoni bejn il-prodotti importati ma ġewx sodisfatti fir-rigward tal-Afrika t’Isfel, l-importazzjonijiet li joriġinaw minn dan il-pajjiż ġew eżaminati individwalment.

2.2. L-importazzjonijiet mir-RPĊ u mill-Ukraina

2.2.1. Il-volum, is-sehem mis-suq u l-prezzijiet tal-importazzjonijiet

(85) Skont id-dejta tal-Eurostat, il-volum tal-importazzjonijiet tal-prodott ikkonċernat li joriġina mir-RPĊ u l-Ukraina naqas b’54 % matul il-perjodu kkunsidrat. Fl-2009 ġie osservat tnaqqis konsiderevoli b’43 punt perċentwali, li mbagħad kien segwit minn tnaqqis ieħor ta’ 13-il punt perċentwali fil-PIR.

(86) Is-sehem mis-suq tal-importazzjonijiet tar-RPĊ u dawk Ukraini naqas minn 3,8 % għal 2,2 % matul il-perjodu kkunsidrat.

(87) Safejn huma kkonċernati l-prezzijiet tal-importazzjoni, dawn naqsu b’29 % matul il-perjodu kkunsidrat. Wara li żdiedu bi 11 % fl-2008, dawn reġgħu żdiedu fl-2009 u baqgħu stabbli fil-PIR. 2007 2008 2009 PIR Importazzjoni (f’tunnellati) 9 844 10 081 5 830 4 553 Indiċi 100 102 59 46 Sehem mis-suq (%) 3,8 3,9 2,9 2,2 Indiċi 100 102 75 58 Prezz tal-importazzjoni 1 073 1 195 1 394 1 388 Indiċi 100 111 130 129

2.2.2. It-twaqqigħ tal-prezz

(88) Fid-dawl tan-nuqqas ta’ kooperazzjoni mill-produtturi esportaturi tar-RPĊ u dawk Ukraini, it-twaqqigħ tal-prezz kellu jiġi stabbilit fuq statistiċi tal-importazzjoni mill-kodiċi NM permezz tal-informazzjoni miġbura fuq il-bażi tal-Artikolu 14(6) tar-Regolament bażiku. Fil-PIR, il-marġni tat-twaqqigħ għall-importazzjonijiet ta’ SWR li kienu joriġinaw mir-RPĊ u mill-Ukraina kien ivarja, bl-esklużjoni tad-dazju antidumping, bejn 47,4 % għal 58,2 %.

2.3. L-importazzjonijiet mill-Afrika t’Isfel

2.3.1. Il-volum, is-sehem mis-suq u l-prezzijiet tal-importazzjonijiet mill-Afrika t’Isfel

(89) Skont id-dejta tal-Eurostat, il-volum tal-importazzjonijiet tal-prodott ikkonċernat li joriġina mill-Afrika t’Isfel naqas b’77 % matul il-perjodu kkunsidrat. Fl-2009 ġie osservat tnaqqis konsiderevoli b’94 punt perċentwali, li mbagħad kien segwit minn żieda żgħira ta’ 17-il punt perċentwali fil-PIR.

(90) Is-sehem mis-suq tal-importazzjonijiet mill-Afrika t’Isfel naqas minn 0,5 % għal 0,1 % matul il-perjodu kkunsidrat.

(91) Safejn huma kkonċernati l-prezzijiet tal-importazzjoni, dawn żdiedu b’mod stabbli b’52 % matul il-perjodu kkunsidrat. 2007 2008 2009 PIR Importazzjoni (f’tunnellati) 1 229 846 73 281 Indiċi 100 69 6 23 Sehem mis-suq (%) 0,5 0,3 0,0 0,1 Indiċi 100 68 7 29 Prezz tal-importazzjoni 1 504 1 929 2 217 2 280 Indiċi 100 128 147 152

2.3.2. It-twaqqigħ tal-prezz

(92) It-twaqqigħ tal-prezz ġie stabbilit bl-użu tal-prezzijiet tal-esportazzjoni tal-produttur mill-Afrika t’Isfel li kkoopera, mingħajr dazju antidumping, u nstab li kien negattiv. Fin-nuqqas ta’ kull produttur esportatur ieħor fl-Afrika t’Isfel, din il-konklużjoni hija valida għall-pajjiż kollu kemm hu.

3. Importazzjonijiet minn pajjiżi li għalihom ġew estiżi l-miżuri

3.1. Ir-Repubblika tal-Korea

(93) Kif jingħad fil-premessa (3) ta’ hawn fuq, instab li l-evażjoni tal-miżuri oriġinali li jikkonċerna r–RPĊ seħħet permezz tar-Repubblika tal-Korea (il-Korea t’Isfel). Konsegwentement, id-dazju antidumping impost fuq importazzjonijiet li joriġinaw mir-RPĊ kien estiż għall-importazzjonijiet tal-istess SWR mibgħuta mill-Korea t’Isfel, ħlief għal dawk prodotti minn ħdax-il produttur ġenwin fil-Korea t’Isfel.

(94) Wara din l-investigazzjoni ta’ kontra l-evażjoni u l-estensjoni tad-dazju antidumping għal importazzjonijiet mibgħuta mill-Korea t’Isfel, l-importazzjonijiet naqsu b’mod sinifikanti u s-sehem mis-suq naqas minn 18,7 % fl-2007 għal 12,8 % fil-PIR. Dan il-perċentwal jidher li jikkorrispondi mas-sehem tal-produtturi esportaturi Koreani ġenwini li kull wieħed minnhom ġie eżentat.

3.2. Il-Moldova

(95) L-importazzjonijiet li joriġinaw jew jintbagħtu mill-Moldova nstabu li kienu qrib iż-żero matul il-perjodu kkunsidrat. Għalhekk, l-ebda analiżi oħra ma tqieset li kienet meħtieġa.

3.3. Il-Marokk

(96) L-importazzjonijiet li joriġinaw jew jintbagħtu mill-Marokk naqsu b’51 % matul il-perjodu kkunsidrat. Is-sehem mis-suq tagħhom kien jirrappreżenta inqas minn 0,5 % matul il-perjodu kkunsidrat.

4. Pajjiżi oħra kkonċernati mill-miżuri antidumping

(97) Skont id-dejta tal-Eurostat, il-volum tal-importazzjonijiet ta’ xi ħbula u kejbils tal-ħadid jew tal-azzar li joriġinaw mill-Federazzjoni Russa kif definiti fl-Artikolu 1(1) tar-Regolament (KE) Nru 1601/2001 (12) naqas b’41 % matul il-perjodu kkunsidrat.

(98) Is-sehem mis-suq tal-importazzjonijiet mir-Russja naqas minn 1,5 % fl-2007 għal 1,1 % fil-PIR.

5. Is-sitwazzjoni ekonomika tal-IU

(99) Skont l-Artikolu 3(5) tar-Regolament bażiku, il-Kummissjoni eżaminat il-fatturi ekonomiċi u l-indiċi kollha rilevanti li huma relatati mal-istat tal-IU.

5.1. Kummenti preliminari

(100) Fid-dawl tal-fatt li t-teħid ta’ kampjuni ntuża fir-rigward tal-IU, il-ħsara ġiet evalwata kemm fuq il-bażi tal-informazzjoni miġbura fuq il-livell tal-IU kollha kif definit fil-premessa (75) u fuq il-bażi tal-informazzjoni miġbura fil-livell tal-produtturi tal-Unjoni fil-kampjun.

(101) Meta wieħed jirrikorri għat-teħid ta’ kampjuni, skont il-prattika stabbilita, jiġu analizzati xi indikaturi tal-ħsara (produzzjoni, kapaċità, produttività, ħażniet, bejgħ, sehem mis-suq, tkabbir u impjiegi) għall-IU kollha kemm hi, filwaqt li dawk l-indikaturi ta’ ħsara relatati mal-prestazzjoni ta’ kumpaniji individwali, jiġifieri l-prezzijiet, l-ispejjeż tal-produzzjoni, il-profittabbiltà, il-pagi, l-investimenti, il-qligħ fuq l-investiment, il-fluss ta’ flus, u l-kapaċità li jiżdied il-kapital jiġu eżaminati fuq il-bażi tal-informazzjoni miġbura fil-livell tal-produtturi tal-Unjoni fil-kampjun.

(102) Wieħed mill-produtturi tal-grupp fil-kampjun Bridon, Bridon International Limited, żamm il-kontijiet tiegħu b’GBP matul il-perjodu kkunsidrat. B’riżultat ta’ dan, ċerti indikaturi tal-ħsara ġew influwenzati mill-bidla fir-rata tal-kambju bejn il-GBP u l-EUR matul il-perjodu kkunsidrat.

5.2. Dejta relatata mal-IU

(a) Produzzjoni

(103) Il-produzzjoni tal-IU naqset b’9 % bejn l-2007 u l-PIR, jiġifieri minn 182 681 tunnellata għal 165 394 tunnellata. Il-volum tal-produzzjoni baqa’ ma nbidilx fl-2008 qabel naqas b’mod sinifikanti bi 13 % fl-2009 b’konsegwenza tat-tnaqqis fir-ritmu ekonomiku globali. Dan irkupra fil-PIR u żdied b’4 punti perċentwali. Il-volum tal-produzzjoni naqas inqas mill-konsum fis-suq tal-Unjoni b’konsegwenza tad-domanda fi swieq mhux tal-UE. IU 2007 2008 2009 PIR Volum tal-produzzjoni (f’tunnellati) 182 681 182 691 159 266 165 394 indiċi 100 100 87 91

(b) Il-kapaċità u r-rati tal-użu tal-kapaċità

(104) Il-kapaċità tal-produzzjoni naqset b’6 % matul il-perjodu kkunsidrat. Fl-2009, din naqset b’10 % qabel żdiedet b’4 punti perċentwali fil-PIR. Hekk kif il-produzzjoni naqset relattivament aktar mill-kapaċità, l-użu tal-kapaċità li rriżulta naqas, minn 69 % fl-2007 għal 66 % fil-PIR. IU 2007 2008 2009 PIR Kapaċità 265 779 261 383 239 312 249 254 indiċi 100 98 90 94 L-użu tal-kapaċità 69 % 70 % 67 % 66 % indiċi 100 102 97 97

(c) Il-ħażniet

(105) Il-livell tal-ħażniet tal-għeluq tal-IU żdied fl-2008 u fl-2009 iżda naqas fil-PIR għal-livell tal-2007. IU 2007 2008 2009 PIR Ħażna tal-għeluq (f’tunnellati) 12 656 13 254 12 790 12 651 indiċi 100 105 101 100

(d) Il-volum tal-bejgħ

(106) Il-bejgħ mill-IU fis-suq tal-Unjoni naqas b’20 % bejn l-2007 u l-PIR. Wara li naqas b’5 % fl-2008, il-volum tal-bejgħ kompla jonqos b’24 punt perċentwali fl-2009 b’konsegwenza tat-tnaqqis fir-ritmu ekonomiku. Dan l-iżvilupp huwa konformi mal-evoluzzjoni tas-suq tal-Unjoni, li naqas b’21 % bejn l-2007 u l-PIR minħabba t-tnaqqis fir-ritmu ekonomiku. IU 2007 2008 2009 PIR Bejgħ lil partijiet mhux relatati fl-Unjoni (f’tunnellati) 112 387 106 431 80 340 89 551 indiċi 100 95 71 80

(e) Is-sehem mis-suq

(107) L-IU irnexxielha żżomm l-istess sehem mis-suq ta’ 44 % bejn l-2007 u l-PIR. Madankollu, is-snin 2008 u 2009 urew tnaqqis fis-sehem mis-suq għal 41 u 40 % tal-konsum tal-Unjoni rispettivament. IU 2007 2008 2009 PIR Sehem mis-suq 44 % 41 % 40 % 44 % indiċi 100 94 91 100

(f) Tkabbir

(108) Bejn l-2007 u l-PIR, meta l-konsum tal-Unjoni naqas b’21 %, il-volum tal-bejgħ tal-IU naqas biss b’20 %. L-IU għalhekk kisbet ftit sehem mis-suq, filwaqt li l-importazzjonijiet mill-pajjiżi kkonċernati tilfu kważi 2 punti perċentwali matul l-istess perjodu.

(g) L-impjieg

(109) Il-livell ta’ impjieg tal-IU naqas bi 12 % bejn l-2007 u l-PIR. It-tnaqqis ewlieni seħħ fl-2009 meta l-impjieg naqas bi 8 punti perċentwali. Dan juri li l-IU kienet kapaċi tadatta lilha nnifisha għas-sitwazzjoni l-ġdida tas-suq. IU 2007 2008 2009 PIR L-impjieg 3 052 2 978 2 752 2 694 indiċi 100 98 90 88

(h) Il-produttività

(110) Il-produttività tal-forza tax-xogħol tal-IU, imkejla bħala l-output għal ekwivalenti għal full-time (FTE) impjegati kull sena, kienet volatili matul il-perjodu kkunsidrat u żdiedet b’2 punti perċentwali fl-2008 u mbagħad naqset b’5 punti perċentwali fl-2009 qabel żdiedet b’6 punti perċentwali fil-PIR. IU 2007 2008 2009 PIR Il-produttività 59,9 61,3 57,9 61,4 indiċi 100 102 97 103

(i) Il-kobor tal-marġni tad-dumping

(111) Fir-rigward tal-impatt fuq l-IU tal-kobor tal-marġnijiet attwali tad-dumping li nstabu u li kienu għoljin, fid-dawl tal-volum globali tal-importazzjonijiet mill-pajjiżi kkonċernati u l-eżistenza ta’ dazji antidumping, dan l-impatt ma jistax jiġi kkunsidrat bħala wieħed sinifikanti.

5.3. Dejta relatata mal-produtturi tal-Unjoni fil-kampjun

(j) Il-prezzijiet tal-bejgħ u fatturi li jaffettwaw il-prezzijiet domestiċi

(112) Il-prezzijiet tal-bejgħ għal kull unità tal-IU żdiedu bi 11 % bejn l-2007 u l-PIR. Il-prezzijiet żdiedu progressivament b’16 % sal-2009 qabel naqsu b’5 punti perċentwali fil-PIR. L-iżvilupp tal-prezzijiet huwa relatat mal-fatt li l-IU kienet kapaċi tferrex ordnijiet għaljin ħafna magħmula qabel it-tnaqqis fir-ritmu ekonomiku matul l-2009. Huwa relatat ukoll mal-migrazzjoni progressiva tal-IU lejn SWR aktar għaljin, jew l-SWR b’dijametru akbar. Produtturi fil-kampjun 2007 2008 2009 PIR Il-prezz tal-bejgħ medju għal kull unità fl-UE (EUR/tunnellata) 3 219 3 492 3 720 3 560 indiċi 100 108 116 111

(k) Il-pagi

(113) Bejn l-2007 u l-PIR, il-paga medja għal kull FTE naqset bi 12 % matul il-perjodu kkunsidrat. Madankollu m’għandha tittieħed l-ebda konklużjoni sinifikanti mit-tabella ta’ hawn taħt peress li l-pagi għal kull impjegat kienu influwenzati ħafna mill-varjazzjoni tar-rata tal-kambju GBP — EUR matul il-perjodu kkunsidrat. Produtturi fil-kampjun 2007 2008 2009 PIR Pagi għal kull FTE (EUR) 55 062 50 570 46 638 48 329 indiċi 100 92 85 88

(l) L-investimenti u l-kapaċità li jiżdied il-kapital

(114) Għalkemm l-investimenti fl-SWR naqsu bi 32 % matul il-perjodu kkunsidrat, dawn kienu sinifikanti u kienu jammontaw għal aktar minn EUR 35 miljun. L-investimenti kienu prinċipalment ikkonċentrati fuq SWR ta’ marġni għoli. Il-produtturi fil-kampjun ma kellhom l-ebda diffikultà biex iżidu l-kapital matul il-perjodu kkunsidrat hekk kif l-investimenti normalment setgħu jitħallsu lura fi ftit snin. Produtturi fil-kampjun 2007 2008 2009 PIR Investimenti (EUR 1 000 ) 12 331 9 038 6 283 8 406 indiċi 100 73 51 68

(m) Il-profittabbiltà fis-suq tal-Unjoni

(115) Il-produtturi fil-kampjun irnexxielhom jiksbu profitti matul il-perjodu kollu kkunsidrat. Il-profitti miksuba mill-2008 sal-PIR kienu ’l fuq mill-profitt fil-mira ta’ 5 % stabbilit fl-investigazzjoni oriġinali. Ir-riżultati miksuba mill-produtturi fil-kampjun jistħgu jiġu spjegati l-aktar mill-iżvilupp tal-prezzijiet bejn l-2007 u l-PIR u mid-domanda globali kontinwa għall-produtturi fil-kampjun li permezz tagħha setgħu inaqqsu l-ispejjeż fissi. It-tnaqqis fil-profitt fil-PIR huwa spjegat bi tnaqqis fil-prezzijiet u bi tnaqqis fil-volum tal-produzzjoni li kellu impatt negattiv fuq l-ispiża tal-produzzjoni. Produtturi fil-kampjun 2007 2008 2009 PIR Il-profitabbiltà fis-suq tal-Unjoni (%) 3,6 5,7 11,1 6,5 indiċi 100 158 307 179

(n) Ir-redditu fuq l-investimenti

(116) Ir-redditu fuq l-investimenti (ROI), espress bħala l-profitt totali ġġenerat mill-attività tal-SWR f’perċentwal tal-valur nett skont il-kotba tal-assi direttament u indirettament relatati mal-produzzjoni tal-SWR, segwit mix-xejriet ta’ profitabbiltà ta’ hawn fuq matul il-perjodu kollu kkunsidrat. Produtturi fil-kampjun 2007 2008 2009 PIR ROI (%) 24,5 45 76,4 69,6 indiċi 100 184 312 284

(o) Il-fluss tal-flus

(117) Is-sitwazzjoni tal-fluss tal-flus tjiebet bejn l-2007 u l-PIR, u segwiet ix-xejriet ta’ profitabbiltà ta’ hawn fuq matul il-perjodu kollu kkunsidrat. Produtturi fil-kampjun 2007 2008 2009 PIR Fluss tal-flus (EUR 1 000 ) 20 255 38 579 60 276 45 841 indiċi 100 190 298 226

(p) Irkuprar mill-effetti tad-dumping passat

(118) Filwaqt li l-indikaturi eżaminati hawn fuq juru li l-IU ġiet affettwata ħażin mit-tnaqqis fir-ritmu ekonomiku jekk kif il-volum tal-bejgħ, il-volum tal-produzzjoni, l-impjiegi u l-investimenti naqsu, dawn jindikaw ukoll li l-IU adattat it-tagħmir tal-produzzjoni tagħha biex jindirizza l-ambjent ekonomiku l-ġdid b’mod aħjar u biex tkun tista’ taħtaf opportunitajiet fis-swieq tal-UE u mhux tal-UE f’oqsma fejn jistgħu jinkisbu marġnijiet għoljin. It-titjib fis-sitwazzjoni ekonomika u finanzjarja tal-IU, flimkien mal-impożizzjoni tal-miżuri antidumping fl-1999, juru li l-miżuri huma effettivi u li l-IU irkuprat mill-effetti tal-prattiki tad-dumping tal-passat.

(119) Il-Gvern Ukrain indika li ma jistax jifhem kif it-tneħħija tad-dazji tal-antidumping kontra l-importazzjoni mill-Ukraina tista’ tkun ta’ dannu għall-IU meta l-indikatari tad-dannu fil-biċċa l-kbira tagħhom juru xejriet pożittivi f’perjodu ta’ kriżi ekonomika u speċjalment bejn l-2009 u l-PIR. Din l-analiżi, madankollu, kienet imsejsa fuq perjodu ta’ żmien limitat u mhux fuq il-perjodu kollu kkunsidrat. Ta’ min wieħed jinnota li dan il-perjodu ma jirrappreżentax ix-xejra kumplessiva, li bdiet minn sitwazzjoni meta l-profitt fil-mira lanqas biss inkiseb u mbagħad eventwalment intlaħaq minkejja l-kriżi ekonomika li laqtet lill-IU u l-indikaturi tagħha tqiesu fi tmiem il-perjodu. Tabilħaqq, kif jindikaw il-premessi (112) u (115), l-istampa kumplessiva relattivament pożittiva li wriet l-IU hija spjegata min naħa permezz tal-riżervazzjonijiet qawwija lejn tmiem l-2008 li nfirxu fuq l-2009 u min-naħa l-oħra permezz taż-żieda fil-konsum fis-swieq mhux tal-UE li kkontribwiet lejn xejriet pożittivi kumplessivi fir-rigward tal-indikaturi marbuta mal-profitt.

5.4. Konklużjoni

(120) Għalkemm il-konsum naqas b’21 %, l-IU irnexxielha żżomm is-sehem mis-suq tagħha, il-prezzijiet żdiedu bi 11 %, il-ħażniet baqgħu f’livell raġonevoli filwaqt li l-volum tal-produzzjoni naqas inqas mill-konsum. F’termini ta’ profitt, l-IU għamlet profitt matul il-perjodu kkunsidrat. Fid-dawl ta’ dak li ntqal hawn fuq, jista’ jiġi konkluż li l-IU ma ġarrbitx ħsara materjali matul il-perjodu kkunsidrat.

F. Il-PROBABBILTÀ TAR-RIKORRENZA TAL-ĦSARA

(121) Kif ġie spjegat fil-premessi (55) u (68), il-produtturi esportaturi fir-RPĊ u fl-Ukraina għandhom il-potenzjal li jgħollu mhux ħażin il-volum tal-esportazzjonijiet tagħhom lejn l-Unjoni billi jagħmlu użu mill-kapaċitajiet żejda disponibbli. Huwa tassew disponibbli kapaċitajiet sinifikanti li jammontaw għal aktar minn 500 000 tunnellata li jirrappreżenta l-konsum kollu tal-Unjoni. Għalhekk huwa probabbli li kwantitajiet sostanzjali ta’ SWR mir-RPĊ u mill-Ukraina se jippenetraw is-suq tal-Unjoni biex jerġgħu jiksbu s-sehem mis-suq mitluf u jżiduh aktar jekk il-miżuri jiġu revokati.

(122) Kif ġie enfasizzat fil-premessa (88), il-prezzijiet tal-importazzjonijiet mir-RPĊ u mill-Ukraina nstabu li kienu baxxi u inqas mill-prezzijiet tal-UE. Dawn il-prezzijiet baxxi x’aktarx ikomplu jkunu mitluba. Tassew li fil-każ tal-Ukraina, kif huwa indikat fil-premessa (67), il-prezzijiet jistgħu saħansitra jonqsu aktar. Imġiba tal-prezzijiet bħal din, flimkien mal-kapaċità tal-esportaturi f’dawn il-pajjiżi li jwasslu kwantitajiet sinifikanti tal-prodott ikkonċernat lis-suq tal-Unjoni, għandu jkollha, fil-probabbiltà kollha, effett ’l isfel fuq il-prezzijiet fis-suq tal-Unjoni, b’impatt negattiv mistenni fuq is-sitwazzjoni ekonomika tal-IU. Kif muri hawn fuq, il-prestazzjoni finanzjarja tal-IU hija relatata mill-qrib mal-livell tal-prezz fis-suq tal-Unjoni. Għalhekk huwa probabbli li jekk l-IU tkun esposta għal aktar volumi ta’ importazzjonijiet mir-RPĊ u l-Ukraina bi prezzijiet oġġetti għal dumping, dan jirriżulta fid-deterjorazzjoni tas-sitwazzjoni finanzjarja tagħha kif instab fl-investigazzjoni oriġinali. Fuq din il-bażi, huwa għalhekk konkluż li r-revoka tal-miżuri kontra l-importazzjonijiet li joriġinaw mir-RPĊ u mill-Ukraina x’aktarx tirriżulta fir-rikorrenza ta’ ħsara lill-IU.

(123) Safejn hija kkonċernata l-Afrika t’Isfel u kif indikat fil-premessa (63), il-kapaċitajiet żejda jidhru li huma limitati. Kif huwa enfasizzat fil-premessa (92), il-prezzijiet tal-esportazzjoni tal-Afrika t’Isfel lejn l-UE instabu li ma kinux inqas mill-prezzijiet tal-IU. Minħabba l-volum baxx esportat lejn l-UE li daħal fis-suq tal-Unjoni, il-prezzijiet tal-esportazzjoni tal-SWR tal-Afrika t’Isfel, lejn il-ħames swieq ewlenin mhux tal-UE wkoll tqabblu mal-prezzijiet tal-IU fuq bażi tat-tip ta’ prodott. Dawn il-prezzijiet ukoll instabu li ma kinux inqas mill-prezzijiet tal-IU.

(124) Meta jitqiesu l-kapaċitajiet żejda limitati u n-nuqqas ta’ twaqqigħ tal-prezzi, huwa konkluż li r-revoka tal-miżuri fuq l-importazzjonijiet li joriġinaw mill-Afrika t’Isfel fil-probabbiltà kollha ma jirriżultawx fir-rikorrenza ta’ ħsara għall-IU.

G. L-INTERESS TAL-UNJONI

1. Introduzzjoni

(125) B’konformità mal-Artikolu 21 tar-Regolament bażiku, ġie eżaminat jekk iż-żamma tal-miżuri antidumping eżistenti kontra r-RPĊ u l-Ukraina jkunux kontra l-interess tal-Unjoni kollha kemm hi. Id-determinazzjoni tal-interess tal-Unjoni kienet ibbażata fuq apprezzament tal-interessi diversi involuti. Wieħed għandu jiftakar li, fl-investigazzjonijiet preċedenti, l-adozzjoni ta’ miżuri ma kinitx ikkunsidrata li tmur kontra l-interess tal-Unjoni. Barra minn hekk, il-fatt li din l-investigazzjoni hija reviżjoni, u b’hekk tanalizza sitwazzjoni fejn il-miżuri antidumping diġà kienu fis-seħħ, jippermetti l-valutazzjoni ta’ kwalunkwe impatt negattiv eċċessiv fuq il-partijiet ikkonċernati mill-miżuri tal-antidumping eżistenti.

(126) Fuq din il-bażi, ġie eżaminat jekk, minkejja l-konklużjonijiet fuq il-probabbiltà tar-rikorrenza ta’ dumping ta’ ħsara, kinux jeżistu raġunijiet konvinċenti li jwasslu għall-konklużjoni li mhuwiex fl-interess tal-Unjoni li żżomm miżuri kontra l-importazzjoni li joriġinaw mir-RPĊ u mill-Ukraina f’dan il-każ partikolari.

2. L-interess tal-IU

(127) L-IU wriet li hija industrija strutturalment vijabbli. Dan kien ikkonfermat mill-iżvilupp pożittiv tas-sitwazzjoni ekonomika tagħha osservat matul il-perjodu kkunsidrat. B’mod partikolari, il-fatt li l-IU żammet is-sehem fis-suq tagħha matul il-perjodu kkunsidrat juri kuntrast qawwi mas-sitwazzjoni ta’ qabel l-impożizzjoni tal-miżuri fl-1999. Huwa nnutat ukoll li l-IU tejbet is-sitwazzjoni tal-profitt tagħha bejn l-2007 u l-PIR. Huwa mfakkar ukoll li l-evażjoni nstabet mill-importazzjonijiet mill-Marokk, il-Moldova u l-Korea t’Isfel. Li kieku dan l-iżvilupp ma seħħx, is-sitwazzjoni tal-IU setgħet kienet aktar favorevoli.

(128) Wieħed jista’ raġonevolment jistenna li l-IU tkompli tibbenefika mill-miżuri li għandhom jinżammu. Jekk il-miżuri kontra l-importazzjonijiet li joriġinaw mir-RPĊ u mill-Ukraina ma jinżammux, huwa probabbli li l-IU terġa’ tibda ġġarrab ħsara mill-importazzjonijiet li żdiedu bi prezzijiet li huma l-oġġett ta’ dumping minn dawn il-pajjiżi u li s-sitwazzjoni finanzjarja tagħha tiddeterjora.

3. L-interess tal-impotaturi

(129) Huwa mfakkar li fl-investigazzjonijiet preċedenti nstab li l-impatt tal-impożizzjoni ta’ miżuri ma jkunx sinifikanti. Kif indikat fil-premessa (11), żewġ importaturi wieġbu għall-kwestjonarju u kkooperaw bis-sħiħ fil-proċedura. Huma indikaw li l-miżuri kienu qed jgħollu l-prezzijiet. L-investigazzjoni madankollu żvelat li kienu jeżistu sorsi oħrajn ta’ provvista u li l-prezzijiet tal-importazzjoni minn pajjiżi oħrajn kienu f’livelli simili bħal dawk tar-RPĊ.

(130) Fuq il-bażi ta’ dan ta’ hawn fuq, ġie konkluż li l-miżuri eżistenti fis-seħħ ma kellhom l-ebda effett negattiv sostanzjali fuq is-sitwazzjoni finanzjarja tagħhom u li l-kontinwazzjoni tal-miżuri ma jaffettwawx l-importaturi b’mod eċċessiv.

4. L-interess tal-utenti

(131) L-SWR jintużaw f’varjetà wiesgħa ta’ applikazzjonijiet u għalhekk jistgħu jkunu kkonċernati għadd kbir ta’ industriji tal-utenti, bħas-sajd, l-industrija marittima/tat-trasport marittimu, l-industriji taż-żejt u tal-gass, it-tħaffir fil-minjieri, il-forestrija, it-trasport bl-ajru, l-inġinerija ċivili, il-bini, il-liftijiet. Il-lista ta’ hawn fuq tal-industriji tal-utenti hija biss waħda indikattiva.

(132) Il-Kummissjoni bagħtet kwestjonarji lill-utenti kollha magħrufa. Kif imsemmi fil-premessa (16), utent wieħed biss ikkoopera f’din il-proċedura. Dan indika li ma ġarrabx ħsara minħabba l-eżistenza tal-miżuri peress li sorsi oħra kienu disponibbli u li l-SWR ma kinux jirrappreżentaw sehem sinifikanti tal-ispiża tal-produzzjoni tiegħu. F’dan il-kuntest, ġie konkluż li minħabba l-inċidenza negliġibbli tal-ispiża tal-SWR fuq l-industriji tal-utenti u l-eżistenza ta’ sorsi ta’ provvista oħrajn disponibbli, il-miżuri fis-seħħ m’għandhomx effett sinifikanti fuq l-industrija tal-utenti.

5. Konklużjoni dwar l-interess tal-Unjoni

(133) Minħabba dak imsemmi hawn fuq, huwa konkluż li m’hemm l-ebda raġunijiet konvinċenti kontra ż-żamma tal-miżuri antidumping attwali.

H. MIŻURI ANTIDUMPING

(134) Il-partijiet kollha ġew infurmati dwar il-fatti essenzjali u l-kunsiderazzjonijiet li fuq il-bażi tagħhom huwa maħsub li jiġi rakkomandat li jinżammu l-miżuri eżistenti fuq importazzjonijiet tal-prodott ikkonċernat li joriġina mir-RPĊ u mill-Ukraina u li jintemmu fir-rigward tal-importazzjonijiet li joriġinaw mill-Afrika t’Isfel. Dawn ingħataw ukoll perjodu li fih jistgħu jagħmlu rappreżentazzjonijiet wara li dan ġie żvelat. Ma ġew irċevuti l-ebda kummenti li kienu tat-tip li jbiddlu l-konklużjonijiet ta’ hawn fuq.

(135) Minn dan ta’ hawn fuq jirriżulta li, kif stipulat mill-Artikolu 11(2) tar-Regolament bażiku, il-miżuri antidumping applikabbli għall-importazzjonijiet ta’ SWR, li joriġinaw mir-RPĊ u mill-Ukraina, għandhom jinżammu. Għall-kuntrarju, il-miżuri applikabbli għall-importazzjonijiet mill-Afrika t’Isfel għandhom jitħallew jiskadu.

(136) Kif deskritt taħt il-premessi (2) u (3) ta’ hawn fuq, id-dazji antidumping fis-seħħ għall-importazzjonijiet tal-prodott ikkonċernat mill-Ukraina u mir-RPĊ ġew estiżi biex ikopru wkoll l-importazzjonijiet ta’ SWR mibgħuta mill-Moldova, mill-Marokk u mir-Repubblika tal-Korea rispettivament, sew jekk jiġu dikjarati li joriġinaw mill-Moldova, mill-Marokk jew mir-Repubblika tal-Korea u sew jekk le. Kif deskritt taħt il-premessa (2) ta’ hawn fuq, id-dazji antidumping fis-seħħ għall-importazzjonijiet tal-prodott ikkonċernat mill-Ukraina u mir-RPĊ ġew estiżi biex ikopru wkoll l-importazzjonijiet ta’ SWR mibgħuta mill-Moldova, mill-Marokk u mir-Repubblika tal-Korea rispettivament, sew jekk jiġu dikjarati li joriġinaw mill-Moldova, mill-Markokk jew mir-Repubblika tal-Korea u sew jekk le. Il-produttur esportatur fil-Marokk li kien ġie eżentat mill-miżuri kif estiżi permezz tar-Regolament (KE) Nru 1886/2004 għandu jkun eżentat ukoll mill-miżuri kif imposti b’dan ir-Regolament. Il-ħdax-il produttur esportatur fil-Korea t’Isfel li kienu ġew eżentati mill-miżuri kif estiżi permezz tar-Regolament ta’ Implimentazzjoni (UE) Nru 400/2010 għandhom ikunu eżentati wkoll mill-miżuri kif imposti b’dan ir-Regolament,

ADOTTA DAN IR-REGOLAMENT:

Artikolu 1

1. Dazju definittiv antidumping huwa b’dan impost fuq importazzjonijiet ta’ ħbula u kejbils tal-azzar inklużi ħbula bil-kojlatura maqfula, esklużi ħbula u kejbils tal-azzar li ma jissaddadx, b’dimensjoni massima ta’ wisa’ li taqbeż it-3 mm, li bħalissa jaqgħu fil-kodiċijiet NM ex 7312 10 81, ex 7312 10 83, ex 7312 10 85, ex 7312 10 89 u ex 7312 10 98 (il-kodiċi TARIC 7312108111, 7312108112, 7312108113, 7312108119, 7312108311, 7312108312, 7312108313, 7312108319, 7312108511, 7312108512, 7312108513, 7312108519, 7312108911, 7312108912, 7312108913, 7312108919, 7312109811, 7312109812, 7312109813 u 7312109819) u li joriġinaw mir-Repubblika Popolari taċ-Ċina u mill-Ukraina.

2. Ir-rata tad-dazju definittiv antidumping applikabbli għall-prezz CIF nett, ħieles fil-fruntiera tal-Unjoni, qabel id-dazju, tal-prodott deskritt fil-paragrafu 1 u li joriġina mir-Repubblika Popolari taċ-Ċina għandha tkun ta’ 60,4 %.

3. Ir-rata tad-dazju definittiv antidumping applikabbli għall-prezz CIF nett, ħieles fil-fruntiera tal-Unjoni, qabel id-dazju, tal-prodott deskritt fil-paragrafu 1 u li joriġina mill-Ukraina għandha tkun ta’ 51,8 %.

4. Id-dazju definittiv antidumping applikabbli għall-importazzjonijiet li joriġinaw mir-Repubblika Popolari taċ-Ċina, kif stabbilit fil-paragrafu 2, huwa b’dan estiż għall-importazzjonijiet tal-istess ħbula u kejbils tal-azzar mibgħuta mill-Marokk, sew jekk iddikjarati bħala li joriġinaw mill-Marokk u sew jekk le (kodiċijiet TARIC 7312108112, 7312108312, 7312108512, 7312108912 u 7312109812), ħlief għal dawk prodotti minn Remer Maroc SARL, Zone Industrielle, Tranche 2, Lot 10, Settat, il-Morokk (kodiċi addizzjonali TARIC A567) u għall-importazzjonijiet tal-istess ħbula u kejbils tal-azzar mibgħuta mir-Repubblika tal-Korea, sew jekk iddikjarati bħala li joriġinaw mir-Repubblika tal-Korea u sew jekk le (kodiċijiet TARIC 7312108113, 7312108313, 7312108513, 7312108913 u 7312109813), ħlief għal dawk prodotti mill-kumpaniji elenkati hawn taħt:

Pajjiż Kumpanija Kodiċi addizzjonali TARIC Ir-Repubblika tal-Korea Bosung Wire Rope Co, Ltd., 568, Yongdeok-ri, Hallim-myeon, Gimhae-si, Gyeongsangnam-do, 621-872 A969 Chung Woo Rope Co., Ltd. 1682-4, Songjung-Dong, Gangseo-Gu, Busan A969 CS Co., Ltd, 287-6 Soju-Dong Yangsan-City, Kyoungnam A969 Cosmo Wire Ltd., 4-10, Koyeon-Ri, Woong Chon-Myon Ulju-Kun, Ulsan A969 Dae Heung Industrial Co., Ltd., 185 Pyunglim - Ri, Daesan-Myun, Haman – Gun, Gyungnam A969 DSR Wire Corp., 291, Seonpyong-Ri, Seo-Myon, Suncheon-City, Jeonnam A969 Kiswire Ltd., 20th Fl. Jangkyo Bldg., 1, Jangkyo-Dong, Chung-Ku, Seoul A969 Manho Rope & Wire Ltd., Dongho Bldg, 85-2, 4 Street Joongang-Dong, Jong-gu, Busan A969 Shin Han Rope CO.,LTD, 715-8, Gojan-dong, Namdong-gu, Incheon A969 Ssang Yong Cable Mfg. Co., Ltd, 1559-4 Song-Jeong Dong, Gang-Seo Gu, Busan A969 Young Heung Iron & Steel Co., Ltd, 71-1 Sin-Chon Dong, Changwon City, Gyungnam A969

5. Id-dazju antidumping definittiv applikabbli għall-importazzjonijiet li joriġinaw mill-Ukraina, kif stabbilit fil-paragrafu 3, huwa b’dan estiż għall-importazzjonijiet tal-istess ħbula u kejbils tal-azzar mibgħuta mill-Moldova, sew jekk iddikjarati bħala li joriġinaw mill-Moldova u sew jekk le (kodiċijiet TARIC 7312108111, 7312108311, 7312108511, 7312108911 u 7312109811).

6. Sakemm ma jiġix speċifikat mod ieħor, għandhom japplikaw id-dispożizzjonijiet fis-seħħ dwar id-dazji doganali.

7. Il-proċedura tar-reviżjoni li tikkonċerna l-importazzjonijiet ta’ ħbula u kejbils tal-azzar inklużi l-ħbula koljaturi maqfula, esklużi ħbula u kejbils tal-azzar li ma jissaddadx, b’dimensjoni massima ta’ wisa’ li taqbeż it-3 mm, li joriġinaw mill-Afrika t’Isfel u attwalment klassifikabbli taħt il-kodiċijiet NM ex 7312 10 81, ex 7312 10 83, ex 7312 10 85, ex 7312 10 89 u ex 7312 10 98 hija mitmuma.

Artikolu 2

Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, is-27 ta’ Jannar 2012. Għall-Kunsill Il-President N. WAMMEN

(1) ĠU L 343, 22.12.2009, p. 51.

(2) ĠU L 217, 17.8.1999, p. 1.

(3) ĠU L 211, 4.8.2001, p. 1.

(4) ĠU L 285, 31.10.2007, p. 1.

(5) ĠU L 120, 24.4.2004, p. 1.

(6) ĠU L 328, 30.10.2004, p. 1.

(7) ĠU L 299, 16.11.2005, p. 1.

(8) ĠU L 117, 11.5.2010, p. 1.

(9) ĠU C 309, 13.11.2010, p. 6.

(10) ĠU C 311, 16.11.2010, p. 16.

(11) Il-Każ T-369/08 European Wire Rope Importers Association (EWRIA) u Oħrajn v Il-Kummissjoni Ewropea [2010], paragrafi 76ff

(12) ĠU L 211, 4.8.2001, p. 1.